《送索都事赴浙东佥宪》
元代·杨翮

挟策事明主，出入承明庐。一为淮南宾，籍籍播清誉。

制诏擢御史，行台在东吴。间岁升幕府，遄闻复超除。

宾客出相送，饯饮西城陬。持节往何之，直指婺女墟。

东瓯杭于越，会稽薄海嵎。行部列郡中，山川郁盘纡。

长吏走上谒，县令为前驱。驷马何奕奕，高盖拥路衢。

观者咸叹息，云是今大儒。谁言钟鼎贵，曾不由诗书。

区区刀笔吏，安□遏亨涂。

作者简介：元上元人，字文举。杨刚中子。承其家学。工古文。初为江浙行省掾，历江浙儒学提举，迁太常博士。有《佩玉斋类稿》。